**Tina Strenková,** 13 rokov (7. ročník ZŠ), 2. kategória próza

ZUŠ Jána Melkoviča, Okružná 9, 064 01 Stará Ľubovňa

**Sklomeniny**

\*

„Hmm, ryžový nákyp je výborný!“ zatvárila sa Zuza akoby práve dojedla kyslú uhorku. „Áno, desať z desiatich,“ viem, kde mieri. „Myslíš to inoricky, však?“ uisťuje sa, či mám chuťové poháriky v poriadku. „Už viackrát som ti vysvetľovala, že je to i-ro-nic-ky,“ chytám sa za hlavu. „Dobre, dobre. Inoricky,“ pokúša sa Zuza opraviť. Len prekrútim oči, pre istotu tak, aby to nevidela.

**\***

„Ešte sú boruvky?“ spýtal sa ma Teo vykračujúc dole záhradným kopcom. „Čo sa nepamätáš, veď ich včera dedko doniesol k vám,“ nechápavo vytriešťam oči na Tea. „My ich vyorieme zajtra, nepršalo, takže sa budú dobre zbierať,“ pripojil sa Paľo. Teo zastal. Vôbec nerozumel, čo trepeme. „Ale čučoriedky nie sú zakopané v zemi!“

**\***

„Zahráme si Tik, tak bum!“ vytiahla mama škatuľu spoločenskej hry a zapla bombu, ktorá o chvíľu mala vybuchnúť. Vyťahujem kartičku s NA. „Najviac,“ vykrikujem a podávam bombu ďalšiemu spoluhráčovi. „Napokon,“ „Narnia“.... všetci vykrikujú slová, ktoré sa začínajú na NA, až kým príde na rad trojročný bratranec. Sebavedome sa pozrie dookola až mám pocit, že narástol o ďalších päť centimetrov. „Infarkt!“ vykríkol a podal bombu ďalej. „Infarkt! Infarkt! Infarkt!“ každé kolo hovorí to sté. Všetci ho obdivujú, tlieskajú mu, smejú sa. Nerozumiem, nikto si ma nevšíma aj keď hovorím všetko správne. „To ja mám byť stredobodom pozornosti!“

**\***

Je hrobové ticho. Všetci riešia úlohy dôležitej písomky. Niekto sa potí, niekto sa búcha po hlave, pretože sa vôbec neučil, niekto so spokojným výrazom odovzdáva písomku učiteľke.... „Zo skupiny slov vyber podstatné meno,“ šepká si Zuzka, „chodiť, ju, pekný, tridsaťtri, sklomeniny.“ poklopkáva si perom o ústa. „Sklomeniny?!“ prekvapene vykríkne až sa jej zľaknem. „Tina, čo sú to sklomeniny?“ Nemohla som si pomôcť. Vybuchla som od smiechu: „Zuzi, nauč sa poriadne čítať!“

**Hra farebných pixelov**

Som vonku, nemyslím na nič. Kráčam a počúvam. Vtáci spievajú. Rozmýšľam, o čom. Môže to byť o slnku, ktoré každý deň svieti a nikdy neprestane. Alebo či mesiacu neprekáža jasné svetlo hviezd. O tráve, kde šantia malé vtáčatká, možno aj o ruke vetra, čo im prečesáva perie.

Keď som doma, sústredím sa na to, čo práve robím. Vlastne, skoro vždy v úvahe odskočím, ani neviem kde. Napríklad dnes. Pomáham mame robiť pirohy a zrazu... ocitám sa v minecraftovej púšti. Potrebujem výhľad, leziem na najvyšší kopec. Piesok sa mi vôbec nesype do topánok. Nemusím sa ho zbavovať ako každý rok na dovolenke. Porozhliadnem sa. Na jednej strane fialovej oblohy zapadá štvorcové slnko, na opačnej sa pri mesiaci rozsvecujú malé štvorčeky. Vedľa mňa stoja vyschnuté kry, vôkol kamene a zajace, ale tie nijak nepomôžu. V diaľke zbadám obrovské dubové stromy. Chcem tam ísť. Presne tým smerom hodím ender perlu a teleportujem sa do trávy tancujúcej s vetrom. Je to oveľa rýchlejšie ako dobehnúť. Hlina pod mojimi nohami znie ako krčiaci sa papier. „Tu budem bývať!“ rozhodnem sa na mieste, kde mohutné skaly vytvárajú polkruh. Okolo utešeného jazierka, ktoré odráža obraz priesvitných oblakov, do zeme zasadím záhon tulipánov. Rozhodnem sa, že vypestujem cukrovú trstinu, aby som si upiekla koláč. V minecraftovom svete je záhradkárčenie ľahké. Urobím hriadky, hodím semienka. Polejem zem. Vôbec si nezašpiním ruky, vôbec mi nekrvácajú mozole. Stačí ťuknúť pravým tlačidlom myšky a obilie na chlieb je dozreté. Rúbem stromy. Nespadnú. Nemajú gravitáciu. Len si voľne levitujú vo vzduchu a listy im praskajú. Vypadnú z nich nové sadeničky. Stačí počkať jeden minecraftový týždeň a vyrastie z nich nový les.

V Minecrafte je všetko jednoduché. Pri behaní nedochádza dych, stačí zjesť jednu mrkvu a hlad prejde, dni plynú rýchlo. Niekedy si prajem, aby to takto bolo naozaj. Stačí len prežiť a vytvoriť si domov. Poraziť draka, odpojiť sa zo servera a neskôr začať odznova.